次韵王炳之惠玉版紙
作者：黄庭堅
朝代：宋

paragraphs: 王侯鬚若緣坡竹，哦詩清風起空谷。
古田小紙惠我百，信知溪翁能解玉。
鳴踸千杵動秋山，裹糧萬里來輦轂。
儒林丈人有蘇公，相如子雲再生蜀。
往時翰墨頗橫流，此公歸來有邊幅。
小楷多傳樂毅論，高詞欲奏雲門曲。
不持去掃蘇公門，乃令小人今拜辱。
去騷甚遠文氣卑，畫虎不成書勢俗。
董狐南史一筆無，誤掌殺青司記錄。
雖然此中有公議，或辱五鼎榮半菽。
願公進德使見書，不敢求公米千斛。